Legal Document

Category: 538

Text:
59. ΑΠΟΦΑΣΗ ΠΡΩΘΥΠΟΥΡΓΟΥ Αριθ.Υ.1334 της 26/28 Μαρτ. 1991  (ΦΕΚ Β΄ 189) Ρύθμιση θεμάτων της Κεντρικής Νομοπαρασκευαστικής Επιτροπής (ΚΕΝΕ). Έχοντας υπόψη: 1.Τις διατάξεις του άρθρ. 13 παρ. 1 και 4 του Νόμ. 1558/1985 «Κυβέρνηση και Κυβερνητικά Όργανα» (Α΄ 137). 2.Το Π.Δ. 6/1990 «Νομικοί και φιλολογικοί συνεργάτες της Κεντρικής Νομοπαρασκευαστικής Επιτροπής» (Α΄ 4). 3.Την Υ. 978/25.1.1990 απόφαση του Πρωθυπουργού «Συμπλήρωση της Υ. 845/4.10.1989 αποφάσεως του Πρωθυπουργού και τροποποίηση της Υ. 172/19.6.1986 αποφάσεως του Πρωθυπουργού» (Β΄ 47), αποφασίζουμε: Άρθρ.1.-1.Οι προβλεπόμενοι από το Π.Δ. 6/1990 (Α΄ 4) εισηγητές χωρίς ψήφο, τακτικοί και αναπληρωματικοί, λογίζονται μέλη με ψήφο της Κεντρικής Νομοπαρασκευαστικής Επιτροπής, τακτικά και αναπληρωματικά αντιστοίχως. 2.Οι εισηγητές χωρίς ψήφο, που έχουν ήδη ορισθεί, λογίζονται ως μέλη με ψήφο της Επιτροπής, τακτικά και αναπληρωματικά αντιστοίχως, μέχρι λήξεως της θητείας τους. Άρθρ.2.-1.Ο Πρόεδρος της Επιτροπής ορίζει από τα τακτικά ή αναπληρωματικά μέλη αυτής εισηγητές για την παρουσίαση των προσχεδίων νόμων ή πράξεων νομοθετικού περιεχομένου ή άλλων θεμάτων στην Επιτροπή. 2.Τα μέλη της Επιτροπής διατηρούν τη ιδιότητά τους και σε περίπτωση προαγωγής. Άρθρ.3.-Για την διεξαγωγή του έργου της ΚΕΝΕ λειτουργεί Γραμματεία, στην οποία διατίθενται υπάλληλοι του Υπουργείου Προεδρίας της Κυβέρνησης. Προϊστάμενος της Γραμματείας είναι ο Γραμματέας της ΚΕΝΕ, ο οποίος ορίζεται με τον αναπληρωτή του με απόφαση του Προέδρου της Επιτροπής. Άρθρ.4.-Οι προηγούμενες αποφάσεις που ρυθμίζουν θέματα οργανώσεως και λειτουργίας της ΚΕΝΕ εξακολουθούν να ισχύουν εφ’ όσον δεν τροποποιούνται με την απόφαση αυτή. Άρθρ.5.-Η απόφαση αυτή να δημοσιευθεί στην Εφημερίδα της Κυβερνήσεως.